***The Butler*** er en amerikansk biografisk dramafilm fra 2013. Filmen er regissert av Lee Daniels, og har Forest Whitaker i hovedrollen som Cecil Gaines. Ellers er Whitaker støttet opp av et stort rolleensemble.

Handling
--------

Filmen handler om livet til Cecil Gaines (spilt av Forest Whitaker), som gjennom å tjenestegjøre som butler i over tre tiår (fra 1957 til 1986) i Det hvite hus for syv forskjellige amerikanske presidenter, fikk et unikt innblikk fra innsiden mens radikale endringer skjedde både innenfor politikk og rase-rettigheter. I 1926 er Cecel Gaines syv år gammel, og vokser opp på en bomullsplantasje i Macon, Georgia. Gårdens eier voldtar moren hans, Hattie. Faren hans konfronterer eieren, men blir drept.

I 1937, i en alder av atten år, forlater Cecil plantasjen. Desperat og skrubbsulten bryter han seg inn i et konditori for å skaffe seg matt. Den gamle eieren, Maynard, synes synd på Cecil, og gir den unge mannen en jobb. Cecil lærer seg servering, og Maynard anbefaler Cecil til en ledig stilling ved et hotell i Washington, D.C. Cecil møter Gloria, og de gifter seg. De får etterhvert to sønner: Louis og Charlie. I 1957 blir Cecil ansatt ved Det hvite hus under Dwight D. Eisenhower (spilt av Robin Williams) og hans administrasjon. Freddie Fallows blir den nye sjefen hans, og introduserer Cecil blant annet for butler Carter Wilson (spilt av Cuba Gooding Jr.) og medarbeider James Holloway. Cecil blir vitne til Eisenhowers motvilje mot å bruke soldater for å håndheve avregulering av rase-skillet mellom hvite og mørkhudende studenter ved amerikanske skoler.

Louis, hans eldste sønn, begynner som student ved Fisk University i Nashville, Tennessee, selv om Cecil mener at Sørstatene er for ustabilt for mørkhudede. Louis blir med på et student-program ledet av Christian Leadership Conference (SCLC) og aktivisten James Lawson. De avholder en ikke-voldelig sit-in ved en segregert spisesal, hvor Louis blir arrestert. Gloria føler at Cecil er alt for opptatt av jobben hans, og hun begynner å misbruke alkohol. I 1961, etter John F. Kennedys innsettelse, blir Louis og flere andre angrepet av medlemmer fra Ku Klux Klan. I 1963 deltar Louis og flere andre ved en marsj, hvor hunder og vannkanoner brukes til å forhindre dem.

Kennedy blir skutt og drept, og Lyndon B. Johnson blir innsatt som ny president. Jackie gir Cecil et slips i gave, som tidligere hadde tilhørt ektemannen hennes. Mot slutten av 1960-tallet, etter at borgerrettighetsaktivisten Martin Luther King Jr. blir myrdet, forteller Louis resten av familien at han har sluttet seg til Black Panthers. Cecil krever at Louis og kjæresten hans skal forlate huset hans. Louis blir kort tid senere arrestert igjen. Cecil får høre om president Richard Nixons planer om å ta ut Black Panthers. Cecils yngste sønn, Charlie, forteller at han planlegger å verve seg til militæret og delta i Vietnam-krigen. Charlie blir kort tid senere drept i krigen, og han blir begravet ved Arlington National Cemetery. Black Panthers tyr til vold, og Louis velger å forlate hele organisasjonen. Han vender tilbake til college, og begynner å studere statsvitenskap.

Cecil konfronterer gjentatte ganger sin sjef i Det hvite hus på grunn av forskjellig lønn mellom ansatte av forskjellige raser i Det hvite hus. Med president Ronald Reagans støtte, seirer omsider Cecil. Han og kona blir invitert av Reagan-ekteparet til en statsmiddag. Men Cecil føler seg fremdeles ukomfortabel med klasse-skillene i Det hvite hus. Cecil blir vitne til hvordan president Reagan nekter å støtte økonomiske sanksjoner mot Apartheid i Sør-Afrika, og Cecil trekker seg fra hans stilling. Gloria oppfordrer ektemannen til å reparere forholdet hans til sønnen Louis. Cecil velger å støtte Louis i en protest mot sørafrikansk apartheid.

Far og sønn blir arrestert og havner i fengsel sammen. I 2008 dør Gloria kort tid før Barack Obama blir valgt som landets første afroamerikanske president. To måneder, to uker og en dag senere forbereder Cecil seg til å møte den nylig innsatte presidenten. En ansatt i Det hvite hus kommer og forteller ham at presidenten er klar til å møte ham, og skal vise Cecil veien til det ovale kontor. Cecil forteller ham at han allerede kan veien.

Rolleliste
----------

* Forest Whitaker som Cecil Gaines
* Oprah Winfrey som Gloria Gaines
* Cuba Gooding jr. som Carter Wilson
* Terrence Howard som Howard
* David Oyelowo som Louis Gaines
* Vanessa Redgrave som Annabeth Westfall
* Alex Pettyfer som Thomas Westfall
* Mariah Carey som Hattie Pearl
* Yaya DaCosta som Carol Hammie
* Colman Domingo som Freddie Fallows
* Aml Ameen som Young Cecil Gaines
* Michael Rainey jr. som Cecil (8 år)
* Tarra Riggs som Sophie Wilson
* David Banner som Earl Gaines
* James DuMont som Sherman Adams
* Marco St. John som Warren Burger
* Colin Walker som John Ehrlichman

### Historiske figurer

* Robin Williams som Dwight Eisenhower
* Melissa Leo som Mamie Eisenhower
* James Marsden som John F. Kennedy
* Minka Kelly som Jackie Kennedy
* Liev Schreiber som Lyndon B. Johnson
* Wanda Leigh som Lady Bird Johnson
* John Cusack som Richard Nixon
* Alan Rickman som Ronald Reagan
* Jane Fonda som Nancy Reagan
* Orlando Eric Street som Barack Obama
* Nelsan Ellis som Martin Luther King jr.
* Ray Gaspard som Pat Buchanan
* Alex Manette som H.R. Haldeman
* Lenny Kravitz som James Holloway
* Dana Gourrier som Helen Holloway
* Jesse Williams som James Lawson
* Kay Smith som Diane Nash
* Judith Wagner som borgermesteren av Lewisburg

Trivia
------

* Mila Kunis ble vurdert for å spille Jackie Kennedy før Minka Kelly ble valgt.
* Matthew McConaughey skulle egentlig spilt John F. Kennedy, men ble tvunget til å trekke seg grunnet andre prosjekter. James Franco ble vurdert som erstattet, men James Marsden ble til slutt valgt.
* Dette er Oprah Winfreys første rolle på 15 år hvor hun ikke spiller seg selv.
* Liam Neeson ble vurdert for rollen som Lyndon B. Johnson før Liev Schreiber ble valgt.
* Opprinnelig skulle Nicole Kidman, Hugh Jackman og Zac Efron spilt i filmen, men de droppet ut og rollene de skulle spilt ble aldri offentliggjort.
* Dette er andre gang Robin Williams spiller en historisk virkelig president. Han har tidligere spilt Theodore Roosevelt i komedien *Natt på museet* og oppfølgeren *Natt på museet 2*.

Eksterne lenker
---------------

* Offisielt nettsted Rediger på Wikidata
* (en) *The Butler* på Internet Movie Database Rediger på Wikidata

* (sv) *The Butler* i Svensk Filmdatabas Rediger på Wikidata

* (da) *The Butler* i Danmark Nationale Filminstitut Rediger på Wikidata

* (en) *The Butler* på AllMovie Rediger på Wikidata

* (fr) *The Butler* på Allociné Rediger på Wikidata

* (nl) *The Butler* på MovieMeter Rediger på Wikidata

* (en) *The Butler* på Turner Classic Movies Rediger på Wikidata

* (en) *The Butler* på American Film Institute Rediger på Wikidata

* (en) *The Butler* på Rotten Tomatoes Rediger på Wikidata

* (en) *The Butler* på Metacritic Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** GND **·** LCCN **·** BNE **·** BBC Things
 |